Wimbledoni tenniseturniiril viga saanud käe tõttu jätab meie esireket Jürgen Zopp ära ATP Challenger sarja turniiri Itaalias ning osaleb  selle asemel koos Mait Künnapiga Eesti meistrivõistlustel paarismängus. "Käsi pole oodatud kiirusega tegelikult paranenud ja sel nädalal oli plaan mängida Itaalias ühel Challenger-turniiril, aga see jäi minu jaoks ära," lausus Zopp intervjuus Vikerraadio saatele "Spordipühapäev". Eelnevalt oli kukkudes käele häda teinud Zopp käinud randmeuuringutel. "Käsi teeb ikka tagakäelöömisel valu ja nüüd ikka võtan mõned päevad rahulikumalt ja kuna praegu on Eesti meistrivõistlused, siis otsustasin siiski paarismängu  proovida, kuna Davis Cup on tulemas kohe järgmine nädal pärast Eesti meistrivõistlusi, siis saan Mait Künnapiga mõned treeningmängud." Allikas: ERR Sport